ועדת הפנים ואיכות הסביבה, כנסת 17, פרוטוקול מספר 26, 2006-07-10 11:30

גאלב מג'אדלה: בוקר טוב, ברוכים הבאים לוועדת הפנים ואיכות הסביבה של הכנסת.

גאלב מג'אדלה: אנו מחדשים דיון בהצעת חוק שנדונה בכנסת הקודמת ותחזור לדיון בפני פורום חדש של חברי כנסת.

גאלב מג'אדלה: אנו מבקשים להחיל דין רציפות על הצעת חוק לסילוק ומיחזור צמיגים (פ/413), של חבר הכנסת נודלמן, שעברה בקריאה ראשונה בכנסת השש-עשרה.

גאלב מג'אדלה: נקיים היום דיון בוועדה, נעביר את הצעת החוק למליאה כדי לאשר החלת דין רציפות, ואחר-כך נתחיל לעבוד על הצעת החוק ולהכינה לקריאה שנייה ושלישית.

גאלב מג'אדלה: ברשותכם, תפתח היועצת המשפטית שתבהיר לחברי הכנסת את הפרוצדורה.

גאלב מג'אדלה: אחר-כך אגיד מילות רקע לנושא וחבר הכנסת נודלמן מציע הצעת החוק יאמר מספר דברים.

גאלב מג'אדלה: אני מבקש מאוד שהדיון יהיה קצר.

גאלב מג'אדלה: אין כוונתנו לקיים עכשיו דיון מהתחלה, אולם לטובת חברי הכנסת החדשים נגיד כמה דברים להכניס אתכם לתמונה.

גאלב מג'אדלה: זאת הצעת חוק לא פשוטה, הצעה סבוכה ומסובכת.

מגלי והבה: כמו איסוף הבקבוקים.

גאלב מג'אדלה: קצת יותר אפילו, כאן זה צמיגים מתגלגלים.

גאלב מג'אדלה: בבקשה, גברתי היועצת המשפטית.

מרים פרנקל-שור: אדוני היושב-ראש, לאור סיום כהונת הכנסת השש-עשרה ותחילת כהונת הכנסת השבע-עשרה, לעניין רציפות החוקים – נחקק בזמנו חוק רציפות חוקים, התשנ"ג-1993.

מרים פרנקל-שור: החוק הזה נועד להסדיר מנגנון לגבי הצעות חוק פרטיות שחלק מן הדיון בהן התקיים כבר בוועדה ועברו קריאה ראשונה, ולגבי הצעות חוק ממשלתיות שעברו קריאה ראשונה.

מרים פרנקל-שור: החוק קובע כי כאשר הצעת חוק פרטית – ואתרכז כרגע בהצעות חוק פרטית, כי מונחת על שולחן הוועדה הצעת חוק פרטית של חבר הכנסת נודלמן – עברה קריאה ראשונה במליאת הכנסת הקודמת וחבר הכנסת מכהן בכנסת הנוכחית, יש באפשרותו לבקש מהוועדה להחיל דין רציפות.

מרים פרנקל-שור: חבר הכנסת מבקש מהוועדה, והוועדה מודיעה לממשלה שיש בכוונתה לקיים דיון על החלת הרציפות.

מרים פרנקל-שור: הפרוצדורה הזאת נעשתה כבר על-ידי ועדת הפנים ואיכות הסביבה לגבי ההצעה הנוכחית.

מרים פרנקל-שור: הוועדה דנה בהצעת חוק ומחליטה האם לבקש מן המליאה להחיל רציפות.

מרים פרנקל-שור: הפרוצדורה – מוזמנים נציגי הממשלה וכל הנוגעים בדבר על מנת שכל אחד יסביר לחברי הכנסת את זווית הראייה שלו, ובסופו של דבר מתקיימת הצבעה בוועדה, האם להחיל רציפות על הצעת החוק.

מרים פרנקל-שור: החליטה הוועדה שיש בכוונתה להמליץ למליאה, יש על כך הודעה במליאה.

מרים פרנקל-שור: לאחר ההודעה ממתינים 14 ימים, כאשר בתקופה זו יכולה הממשלה, או סיעה, להגיש התנגדות.

מרים פרנקל-שור: כעבור 14 ימים נקבע דיון במליאה לגבי ההתנגדות, מתנהל הדיון, ואם לא הוגשה התנגדות – יש הצבעה במליאה.

מרים פרנקל-שור: כאשר המליאה מאשרת החלת רציפות הצעת החוק חוזרת לוועדה – לעניין זה לוועדת הפנים ואיכות הסביבה – והוועדה מכינה את הצעת החוק לקריאה שנייה ושלישית.

מיכאל נודלמן: פעם נוספת אני צריך להגיד שיש הרבה כשלים באיכות הסביבה בישראל, ואחד מהם זה צמיגים שמתפזרים בכל רחבי הארץ ועשויים להביא כל מיני מחלות.

מיכאל נודלמן: חשוב בעיקר להדגיש שזה חומר גלם טוב וניתן להשתמש בצמיגים על-ידי מיחזור, ליצור מקומות עבודה ולנקות את המדינה מכל מיני דברים כאלה.

מיכאל נודלמן: מדי שנה יותר ממיליון צמיגים הולכים לאיבוד ומגיעים לשטח.

מיכאל נודלמן: אין בעל בית ואנחנו נוסעים בדרכים ורואים צמיגים זרוקים ביערות, בשדה, בכל מקום.

מיכאל נודלמן: זה חומר גלם טוב ואפשר להשתמש בו בדברים רבים.

מיכאל נודלמן: ניסחתי הצעת חוק הקובעת שיבואן רכב או יבואן צמיגים ומי שמייצר צמיגים בארץ יהיו אחראים על הצמיגים, כדי לבנות מערכת סילוק צמיגים ומיחזור צמיגים.

מיכאל נודלמן: בהצעת החוק יש כל מיני נושאים הקשורים למבנה, לפרופורציות, לקשר עם פנצ'ריות מהן ניתן לקחת את כל הצמיגים.

מיכאל נודלמן: הצעת החוק קובעת גם איך לאחסן צמיגים בפנ'צריות.

מיכאל נודלמן: כידוע לכם, זה חומר מסוכן והיו כבר שריפות שקשה היה לכבותן.

מיכאל נודלמן: רק לאחרונה היתה שריפה במפעל.

מיכאל נודלמן: הצעת החוק מתייחסת גם לאחריות על שמירת הצמיגים ועל סילוקם מבתי-עסקים.

מיכאל נודלמן: אני בטוח שלמדינה יש צורך בחוק הזה.

מיכאל נודלמן: החוק הזה לא נפל מן השמים.

מיכאל נודלמן: עשיתי תיאום עם המשרד לאיכות הסביבה ועם משרד האוצר והם תומכים בהצעת החוק.

מיכאל נודלמן: אני לא רואה מדוע לא להחיל דין רציפות על הצעת החוק.

מיכאל נודלמן: אני מבין שיש גורמים שלא כל-כך מרוצים מכך שיצטרכו לעשות מה שהחוק קובע, אבל כל אחד צריך לחשוב לא רק על חשיבות הרווח הכספי, אלא גם המדינה חשובה, גם בריאות התושבים חשובה, גם פני המדינה – כיצד היא נראית – חשובים לכל אזרח.

יעקב מרגי: אני שמח שהיום מביאים לוועדה בקשה להחלת דין רציפות על הצעת החוק.

יעקב מרגי: סוף-סוף יש הצעת חוק שדואגת לסביבה.

יעקב מרגי: זאת הצעה טובה שאפשר להתגאות בה.

יעקב מרגי: יישר כוח למציעים.

יעקב מרגי: אני סבור שעדיף אילו החוק הזה היה בא עוד לפני חוק מיחזור הבקבוקים, אבל טוב מאוחר מאשר בכלל לא.

יעקב מרגי: אני מקווה שהאכיפה תהיה טובה.

יעקב מרגי: אני רוצה לחזק את המציע, לומר רק דברי ברכה.

מגלי והבה: תודה אדוני היושב-ראש, אני רוצה לחזק את ידי חבר הכנסת נודלמן שדיבר על חשיבות החוק הזה לאיכות הסביבה.

מגלי והבה: דיברת על מיליון צמיגים.

מגלי והבה: מדובר על 3 מיליון צמיגים בשנה.

מגלי והבה: עלינו להיות זהירים מאוד, להיזהר מהמלכודות שנפלו אליהן בחוק החזרת הבקבוקים, שהחוק קיים אבל מעט מאוד אנשים יכולים להחזיר בקבוקים ומעט מאוד אנשים יכולים להביאו למימוש ולמיחזור אמיתי.

מגלי והבה: צמיגים זה מוצר שיש בו גם רווח, אפילו במיחזור עצמו.

מגלי והבה: עלינו להחיל דין רציפות ולקבוע שהעלות תתפזר בחלוקה שווה בין כל הגורמים הנוגעים בדבר, כדי להבטיח שכולם שותפים וכולם אחראים.

מגלי והבה: עלינו לוודא בחוק שיהיו מגבלות על כל מי שלא יעמוד ביישום החוק – יבואנים, יצרנים ובעלי פנצ'ריות.

מגלי והבה: מטרת כולנו – איכות הסביבה ואיכות החיים של התושבים.

מגלי והבה: עלינו לעבד את סעיפי החוק, שיהיה ברור לכולם שכדאי לשתף פעולה ולהביא ליישום החוק, ולא להפכו לחוק שכולנו נצטער עליו, כפי שקורה היום עם איסוף ומיחזור בקבוקים.

מרינה סולודקין: אני בוודאי בעד החלת דין רציפות.

מרינה סולודקין: אני סבורה שחבר הכנסת נודלמן, שהוא מקצוען בתחום איכות הסביבה ומיחזור, כתב הצעת חוק מצוינת.

מרינה סולודקין: אני מאוד בעד החלת דין רציפות.

מרינה סולודקין: לא כל-כך נכנסתי לפרטי הצעת החוק, אבל אני רואה את השלכות הרוחב הכלכליות.

מרינה סולודקין: החוק עלול להוביל להתייקרות הצמיגים.

מרינה סולודקין: אבל יש לנו זמן בהכנה לקריאה שנייה ושלישית להכניס תיקונים בהצעת החוק.

שרה מרום שלו: שמחתי מאוד לראות את הצעת החוק הזאת.

גאלב מג'אדלה: סיעת "גיל" תאמץ אותה?

שרה מרום שלו: כן, בהחלט.

דוד אזולאי: הם נוסעים בתחבורה הציבורית.

שרה מרום שלו: אף אחד מחברי סיעת "גיל" לא נוסע באוטובוס, אולם גם כאשר נוסעים בתחבורה הציבורית ורואים צמיגים מונחים לצידי הכבישים זה מאוד-מאוד מפריע.

גאלב מג'אדלה: צריך הרבה מאוד הפגנות כדי לחסל את כל הצמיגים הללו ...

שרה מרום שלו: הצעת החוק רצויה מאוד, וחבל שלא עשו את זה לפני זמן רב.

שרה מרום שלו: צריך לדאוג שהעלות לא תיפול על אלה שצריכים לקנות צמיגים, על האזרח, וגם לא על הממשלה.

שרה מרום שלו: כפי שאנו יודעים, הצמיגים לא זולים, כל בעל חנות גובה ככל שירצה, בלי כל פיקוח.

שרה מרום שלו: אנחנו צריכים לוודא שזה לא ייפול על הממשלה או על הצרכן.

דוד אזולאי: קודם כול, אני רוצה לברך את חברי חבר הכנסת נודלמן על היוזמה הברוכה.

דוד אזולאי: הבעתי כבר דעתי בעניין הזה עוד בקדנציה הקודמת, וגם אז הייתי שותף פעיל לדיונים בהצעת החוק הזאת.

דוד אזולאי: כבר אז הערתי שהבעיה בהצעת החוק נוגעת לשאלה על מי העלות תיפול, בשורה התחתונה מי ישלם את המחיר.

גאלב מג'אדלה: אני לא מבין את השאלה.

גאלב מג'אדלה: החקיקה תקבע על מי זה ייפול, והחקיקה זה אנחנו.

מגלי והבה: הוא מזהיר אותנו לענות על השאלה הזאת במסגרת החקיקה.

דוד אזולאי: זכור לך שהתעורר ויכוח קשה מאוד בנושא הזה בקדנציה הקודמת.

דוד אזולאי: אני שמח לשמוע היום שלפחות בענין זה כולנו תמימי-דעים שזה לא ייפול על האזרח.

שרה מרום שלו: וגם לא על הממשלה.

דוד אזולאי: במיחזור הבקבוקים אנחנו יודעים היום את התוצאה, מי משלם.

יעקב מרגי: אנו יודעים גם מי גובֵה ומי מרוויח.

דוד אזולאי: מי שמרוויח – שיהיה לו לבריאות.

דוד אזולאי: הבעיה שלי עם מי שמשלם.

דוד אזולאי: מי שגובה לפחות מתפרנס מזה, עושה מזה קצת כסף, מביא אוכל הביתה.

גאלב מג'אדלה: אבל בעניין זה התקדמנו.

גאלב מג'אדלה: בקדנציה הקודמת הייתם על המשמר כדי שהאזרח לא יישא בעול.

דוד אזולאי: צריך למצוא דרך.

דוד אזולאי: בסופו של דבר גם היבואנים טוענים, ובצדק, שאי אפשר להפיל עליהם הכול.

דוד אזולאי: הם מוכנים לשאת בחלק מן העלות, אבל אי אפשר שהכול ייפול עליהם כי מישהו אחר נהנה מזה – יבואני הצמיגים, היצרנים.

גאלב מג'אדלה: יש יבואני צמיגים, יש יצרנים ויש יבואני רכב.

דוד אזולאי: אדוני היושב-ראש, אני בעד להחיל דין רציפות על החוק הזה, אבל ניקח בחשבון את המגבלות, שזה לא ייפול בסופו של דבר אך ורק על האזרח.

גאלב מג'אדלה: זה תלוי בחברי הכנסת.

סוזנה רבינוביץ: אני מהלשכה המשפטית של איגוד לשכות המסחר ומייצגת את חטיבת יבואני הצמיגים.

סוזנה רבינוביץ: החטיבה בעד החלת דין רציפות על הצעת החוק, אבל מבקשת שהוועדה תבחן את הנושא בצורה שונה.

סוזנה רבינוביץ: ההצעה בנוסחה הנוכחי לוקה בחסר.

סוזנה רבינוביץ: יש הרבה נושאים שהעלו חברי הכנסת לפניי וצריך לדון בהם – האחריות של הצמיגיוֹת, שגם להן צריכה להיות אחריות, וכרגע האחריות מוטלת באופן בלעדי על היבואנים והיצרנים; השוויון בחלוקה בין יבואני כלי רכב ויבואני הצמיגים; וגם מעורבות המדינה – המדינה צריכה לתת תמריצים כלכליים.

גאלב מג'אדלה: את מגיעה לדיון בנושא זה בוועדה לראשונה?

גאלב מג'אדלה: היית בדיונים הקודמים?

סוזנה רבינוביץ: הייתי בחלק מן הדיונים הקודמים.

סוזנה רבינוביץ: יש כאן גם חברי כנסת חדשים וחשוב שהעניינים הללו יעלו.

גאלב מג'אדלה: על-פי מה שאת אומרת יש לך הצעות חדשות.

גאלב מג'אדלה: המזל הגדול שלכם, שהיושב-ראש לא התחלף ואי אפשר למכור לו מחדש את כל העניין.

סוזנה רבינוביץ: בכל זאת יש כאן

סוזנה רבינוביץ: עניינים שחשוב לנו להדגיש שוב במהלך הדיונים ולהסביר.

גאלב מג'אדלה: חשוב להדגיש את כל העניין, אבל אני לא מתכוון להתחיל לפתוח הכול.

גאלב מג'אדלה: אני מתכוון בפגרה לגמור את הליך החקיקה.

גאלב מג'אדלה: שלא תהיינה אי-הבנות, אני מקווה שכולם שומעים – בספטמבר לכל המאוחר נגמור את החקיקה, עם פתיחת מושב הכנסת הנושא יבוא למליאה.

סוזנה רבינוביץ: גם בדברי ההסבר להצעה כתוב שיש עניינים שצריך עדיין לפתור, למשל את עניין האי-שוויון בין יבואני רכב ויבואני צמיגים.

גאלב מג'אדלה: מי מרוויח יותר?

פיני קבלו: אנחנו מברכים על היוזמה ומברכים את המחוקקים.

פיני קבלו: טוב שהכנסת תחליט להחיל דין רציפות על הצעת החוק הזאת.

פיני קבלו: אנחנו כשלטון מקומי מברכים על החוק הזה.

פיני קבלו: הצמיגים בכל מקום הם אחת הבעיות הקשות, וגם כראש רשות לשעבר התמודדתי אתו.

פיני קבלו: לא ניתן לפנות צמיג כמו יתר הפסולת במכולות הרגילות, אלא צריך לפנות אותו בנפרד ולחתוך אותו.

פיני קבלו: אם נשאר בתוך העיר הוא יוצר מקורות דגירה ליתושים ומחלות.

פיני קבלו: לכן אנחנו מברכים על הצעת החוק.

פיני קבלו: אני מבקש, כפי שלא רוצים שהעלות תיפול על האזרח, באותה מידה שלא תיפול על כתפי השלטון המקומי.

פיני קבלו: אני רוצה להציע, בעיר שלי היה מפעל שמיחזר צמיגים ובפסולת שגרס הצליח ליצור שטיחים שאפשר להתקין במתקני משחקים לילדים, שם תמיד היתה בעיה שגונבים את החול לאתרי בנייה ואז הילדים נפגעים.

פיני קבלו: הניסוי הזה הצליח מאוד.

פיני קבלו: אולי אפשר שהמדינה תעודד יבואני צמיגים ויבואני רכבים ותסייע להם בהקמת מפעל שייצר משטחים כאלה ואז אולי תוכלו אף לצאת ברווח מפינוי הצמיגים וכל הצדדים יוכלו לברך על הפעולה.

גאלב מג'אדלה: אני מעריך מאוד את הדאגה שלך.

דבורה סיילס-פרומן: אנחנו ב"אדם, טבע ודין" מצטרפים לברכות.

דבורה סיילס-פרומן: זה חוק חשוב מאוד.

דבורה סיילס-פרומן: במהלך הקדנציה הקודמת ניסינו בכל דרך לקדם את הצעת החוק הזאת.

דבורה סיילס-פרומן: אני שמחה שהגענו לרגע שאנחנו יכולים להתקדם לקראת אישור ההצעה.

דבורה סיילס-פרומן: יש לנו מספר הסתייגויות והצעות לשיפור.

דבורה סיילס-פרומן: נביא אותן בצורה מסודרת במהלך הדיונים על הצעת החוק.

דבורה סיילס-פרומן: אני מקווה מאוד שזה יאושר כבר בשנה הקרובה.

יהודה רודד: כמו כולם, גם אנחנו באיגוד יבואני הרכב מצטרפים לברכות על החלת רציפות על הצעת החוק.

יהודה רודד: בקדנציה הקודמת השקיעו בהצעה הזאת דיונים רבים, הרבה שעות עבודה והרבה רעיונות.

יהודה רודד: אנחנו בעד להמשיך ולקדם את הצעת החוק ונקווה לסיימו מהר ככל האפשר.

בני שטורם: אני מחברת "קו גול".

בני שטורם: אני מדבר בשם חטיבת יבואני הצמיגים בלשכת המסחר.

בני שטורם: אני משלים את דברי היועצת המשפטית ומוסיף להם.

בני שטורם: אדוני אמר שהוועדה רוצה לסיים את הקריאה השנייה והשלישית בספטמבר.

בני שטורם: זה בסדר גמור.

בני שטורם: לנו, בתיאום עם המשרד לאיכות הסביבה, יש השגות על דברים בסיסיים מאוד בהצעת החוק.

גאלב מג'אדלה: היום לא דנים.

גאלב מג'אדלה: היום תבשר לנו שיש לך הסתייגויות.

בני שטורם: יש לנו הסתייגויות.

בני שטורם: למשל בהצעת החוק חסר מה שמופיע בהצעת החוק של חבר הכנסת מלכיאור, שיש לעשות שימוש במוצרים הסופיים שהם חומרים למיחזור.

בני שטורם: מר פיני קבלו דיבר על כך.

בני שטורם: יש לזה משמעות רבה מאוד.

בני שטורם: דובר על כך שהנושא הזה יוגש כהצעת חוק ויהיה חלק מן החוק הכולל.

בני שטורם: דובר על אחוזי המיחזור.

בני שטורם: עלו כל מיני שאלות.

בני שטורם: אנחנו באמת ובתמים רוצים שהצעת החוק הזאת תצליח ותעבור.

בני שטורם: כולם כאן מזכירים את חוק הפיקדון, וכבר נאמר שמי שמשלם עבור אותו חוק זה עם ישראל.

בני שטורם: לכן לא די לעשות "וי" ולהמשיך הלאה.

גאלב מג'אדלה: מישהו משלם, ומישהו מקבל, ומי שמשלם לא מקבל דבר.

בני שטורם: הצענו למשל היטל, וההצעה עברה ולא עברה – שבכניסה לארץ או במפעל בארץ ישולם היטל על-ידי כל יבואן ואז לא תהיה בעיה, תהיה קופה גדולה ואפשר יהיה לעשות שימוש מצוין בכסף הזה להקמת מפעלים ולמיחזור.

בני שטורם: הדברים האלה לא כלולים בהצעת החוק, חלקם לא נכנסו, וחלקם הציע המשרד לאיכות הסביבה שבעתיד כאשר תהיה קריאה שנייה ושלישית נדבר עליהם.

יהודה רודד: אני רוצה להביע דעה על ההצעה שהונחה כאן, לשקול אפשרות של מיסוי או היטל.

יהודה רודד: אני סבור שראוי להקדיש לזה מחשבה נוספת.

גאלב מג'אדלה: ולהקים קרן שתפקח על העניין.

גאלב מג'אדלה: יש לי כבר מועמד ליושב-ראש הקרן.

יהודה רודד: אנחנו נתמוך בו.

גאלב מג'אדלה: חבר'ה, אתם לא יודעים עם מי יש לכם עסק.

גאלב מג'אדלה: אני לא מתכוון להאריך את הדיונים עד אחרי ספטמבר.

גאלב מג'אדלה: חבל על הזמן.

גאלב מג'אדלה: אל תביאו לי הצעות ואל תכניסו לי עזים.

גאלב מג'אדלה: זה לא יעבור כאן.

גאלב מג'אדלה: כל העזים נשלחו לדיר.

ראובן בוסיס: עד לפני שנה הייתי יושב-הראש הארצי של ענף הצמיגים באיגוד המוסכים, והיום אני מחוץ לאיגוד המוסכים.

ראובן בוסיס: אני בונה היום את איגוד הצמיגאים החדש.

גאלב מג'אדלה: המחליף שלך לא בא?

גאלב מג'אדלה: חבל שלא בא כדי שנכיר אותו.

גאלב מג'אדלה: תודה רבה על המסירות, שאתה ממשיך בשליחות.

ראובן בוסיס: אני מברך מאוד על כך שאתה עדיין מושך בעגלה.

ראובן בוסיס: אני מתפלל ומחכה שתסיים את זה מהר ככל האפשר, כי זה לטובת העם.

ראובן בוסיס: אני לא צריך לחכות לחוק.

ראובן בוסיס: זאת המדינה שלנו.

ראובן בוסיס: אני רוצה לראות את התייחסות ארגוני הצמיגים לגוף החוק ושיתחילו לעבוד כבר עכשיו.

ראובן בוסיס: לא צריך לחכות עוד ולבזבז חודשים, כי חבל, כי מיום ליום יש לנו אסון גדול יותר ויותר.

ראובן בוסיס: אני לא רוצה להיכנס לפעילות של כל ארגוני הצמיגים.

ראובן בוסיס: יש לנו בעיה רצינית, מצד אחד.

ראובן בוסיס: מצד שני, יש בעיה קשה יותר עם המשרד לאיכות הסביבה.

ראובן בוסיס: המשרד לאיכות הסביבה מצא שיטה לעצמו, להפעיל עלינו את חוק הניקיון.

ראובן בוסיס: אני מכבד אותו, מבין – החוק קיים.

ראובן בוסיס: אבל לא נותנים לנו פתרון לאן להביא את הצמיגים.

ראובן בוסיס: יבואני הצמיגים לא מוכנים לקבל מאתנו והמשרד לאיכות הסביבה והרשויות המקומיות לא נותנים לנו פתרונות לאן להביא צמיגים.

אילן דיבון: אני ממשרד התעשייה, המסחר והתעסוקה.

אילן דיבון: אני מבין שלא רצית להיכנס לנוסח, אבל אני רוצה לציין שסעיף 20 בעייתי מבחינת הסכמי הסחר הבין-לאומיים.

אילן דיבון: היועצת המשפטית שלנו מבקשת להוציא את הסעיף הזה.

אילן דיבון: לא יתכן שייבוא ייעצר כי יבואן לא מילא מסמך כזה או אחר.

אילן דיבון: אנחנו נעוף מהסכם הסחר העולמי.

אילן דיבון: מעבר לכך, אנחנו מברכים על הצעת החוק.

אילן דיבון: יש לי עוד תיקון קטן, אבל לא נטריח אתכם היום.

דב חנין: זה קורה מדי יום בענייני ייבוא.

אילן דיבון: זה לא קורה בענייני ייבוא.

אילן דיבון: אתה לא יכול לעצור משלוח כי היבואן לא עשה כאן משהו.

דב חנין: אני יכול.

גאלב מג'אדלה: מר דיבון, קודם כול אנחנו שמחים לראות אותך אתנו.

גאלב מג'אדלה: לא היית בישיבות הקודמות.

אילן דיבון: הייתי ב-5-6 ישיבות קודמות, אבל הייתי שקט.

גאלב מג'אדלה: קודם כול, אני שמח שעכשיו אתה לא שקט.

גאלב מג'אדלה: אני מבקש שתעביר לנו את הצעתך בכתב.

גאלב מג'אדלה: עכשיו נאשר את ההצעה כפי שהיא, נבקש להחיל עליה דין רציפות.

גאלב מג'אדלה: כאשר יתחיל הדיון לקראת הקריאה השנייה והשלישית תוכלו להעיר הערותיכם.

אילן דיבון: הבנתי שאתה לא רוצה להכניס שינויים בהצעת החוק.

גאלב מג'אדלה: בישיבה הנוכחית לא נכניס שינויים אלא אנו פועלים על-פי ההליך הפרוצדורלי המחייב על-פי תקנון הכנסת.

מרים פרנקל-שור: אדוני היושב-ראש, אם זכור לי נכון, משרד האוצר ביקש להוסיף את סעיף 20.

מרים פרנקל-שור: אני מבקשת שהעמדה שלכם תתואם לפני שתגישו הצעתכם.

מרים פרנקל-שור: תתאמו את העמדה עם משרד האוצר ותביאו לנו עמדה מאוחדת.

דב חנין: אני מבקש להצטרף לברכות של קודמי לחבר הכנסת נודלמן, לוועדה כולה וגם לך אדוני היושב-ראש על העבודה שעשיתם כי יש כאן אכן תוצר חשוב וראוי.

דב חנין: אני תומך כמובן בהחלת דין רציפות על הצעת החוק.

דב חנין: אני רוצה להסב תשומת לב כולנו, כי אני בהחלט בעד מה שאמרת, אדוני היושב-ראש, שעם תחילת המושב נביא את החוק הזה גמור כבר – נושא אחד שהושאר בקדנציה הקודמת למחשבה נוספת, ובצדק, הוא שיעור ההיטלים שיחולו על יבואני הרכב.

דב חנין: זה מופיע במפורש בדברי ההסבר לסעיף 3(ב).

דב חנין: אני סבור שיש מקום להציע להעלות את שיעור ההיטלים על יבואני הרכב, אבל נצטרך לקבל בעניין זה מידע נוסף, ונקווה שנקבל אותו.

גאלב מג'אדלה: תודה רבה.

גאלב מג'אדלה: אני מעמיד להצבעה את ההצעה להחלת דין רציפות על הצעת החוק לסילוק ומיחזור צמיגים (פ/413).

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: בעד ההצעה להחלת דין רציפות על הצעת החוק לסילוק ומיחזור צמיגים (פ/413) – רוב נגד – אין נמנעים – אין ההצעה נתקבלה.

גאלב מג'אדלה: אין מתנגדים, אין נמנעים.

גאלב מג'אדלה: ההצעה נתקבלה פה אחד.

גאלב מג'אדלה: תודה רבה.

גאלב מג'אדלה: הישיבה נעולה.